同劉子實游芸村
作者：熊瑞
朝代：宋

paragraphs: 前溪後溪水泓泓，南山北山鳥嚶嚶。
東家㩇㩇繅絲鳴，西家撲撲打麥聲。
霏霏紫萼飄紅英，翹翹野菜飛蜻蜓。
酒旗斜矗芳風輕，人在落花花裏行。
神仙古來多杳冥，刀圭入口羽翰生。
人生快活壽百齡，何必白日求飛昇。
我今拈出芸村名，世間底處無蓬瀛。
桃源桃源晉武陵，爲我把酒酹淵明。